WWF bekommerd oor skaliegas-besluit | Maroela Media
Die Wêreldnatuurlewefonds (WWF) het sy kommer uitgespreek oor die kabinetsbesluit om die moratorium op hidroliese breking, bekend as 'fracking,' op te hef om vir skaliegas in die Karoo te prospekteer.
Die minister van minerale bronne, Susan Shabangu, het verlede jaar 'n moratorium op hidrobreking in die ekologies sensitiewe Karoo ingestel en dié moratorium is Vrydag opgehef.
Die WWF voel daar was 'n gebrek aan deursigtigheid met die proses wat gevolg is. Die fonds gaan 'n versoek aan die departement van minerale hulpbronne rig om die verslag bekend te maak waarop die besluit gemaak is.
Saliem Fakir, hoof van WWF-SA se Living Planet-eenheid, het gesê die regering moes meer openbare deelname oor die kwessie gehou het. "Indien die nodige maatreëls nie ingestel word om die gaseksplorasie te beheer nie, sal dit verreikende gevolge vir die Karoo en sy inwoners hê," het hy gesê.